Charles Édouard Guillaume
Charles Édouard Guillaume, 15.2.1861-13.5.1938, schweizisk fysiker, medlem af Académie des sciences i Paris fra 1911 og fra 1915 leder af Bureau international des poids et mesures. Guillaume fik nobelprisen i fysik i 1920 for sit arbejde med ferronikkellegeringer, specielt invar, som har en meget lille udvidelseskoefficient, og elinvar, som har en meget lille elasticitetskoefficient. Disse legeringer har fundet anvendelse i flere fysiske præcisionsapparater, fx ure.